جۆرج دوهێرتی
زۆربەی نووسەران بە دەست بێكاتییەوە بۆ نووسین دەناڵێن. بۆ چارەی ئەم گرفتە تەماشایەكی ژیان و شێوەی كاری نووسەرانی دوێنێ و ئەمڕۆمان كردووە و گەیشتووینەتە ٨ یاسای كاریگەر بۆ نووسین، كە دەیانخەینە ڕوو.
یەك:
بەیانیان زوو لە خەو هەستن. تكایە بۆڵەبۆڵ مەكەن. باوەڕتان بێت نووسەرەكان بەر لە هەر شتێ ئەم پێشنیارە دەكەن. بۆ نموونە پاوڵ ئێرتمان، نووسەری سویسڕی، دەڵێت: «هەوڵ بدەن كاتژمێر پێنج و نیو لە خەو هەستن و لانیكەم شەش و نیو دەست بكەن بە نووسین. ئەگەر تا ٩ـی بەیانی كار بكەن، دەبینن زۆرتان نووسیوە. لەم كاتەدا زەین زۆر بە باشی كار دەكات.»
دوو:
كە لە ئیش گەڕانەوە دەست بكەن بە نووسین. هەڵبەت هەموو نووسەران ناتوانن ئەمە بكەن. بەڵام ڕێی تێ دەچێت ئەم شێوازە بۆ ئێوەیش كاریگەر بێت، هەروەك چۆن بۆ ولیەم ئێچ. میلەر كاریگەر بووە، كە زیاتر لە بیست كتێبی نووسیون. میلەر دەڵێت: «من ئاسایی كە لە ئیش دەگەڕێمەوە نەختێك پشوو دەدەم و پاشان دەست دەكەم بە نووسین. واتە ڕۆژانە لە كاتژمێر ٥ تا ٩ـی شەو دەنووسم. ڕۆژانی پشوو چەند سەعاتێك زیاتریش دەنووسم.» هەروەها میلەر ئەوەیشی پێ زیاد دەكات: با هەمیشە قۆرییەك قاوەیشتان لە لاوە بێت.
سێ:
لە هەر دەرفەتێك بۆ نووسین كەڵك وەربگرن. تەنانەت ئەگەر ناچار بن لە ٩ـی بەیانییەوە تا ٥ـی دوانیوەڕۆ بنووسن. كاتی پشوو و چاخواردنەوە، چەند خولەكێكیش بۆ نووسین تەرخان بكەن.
كۆچكردوو ولیەم كارلۆس ولیەم، پزیشكی منداڵان و شاعیرێكی پڕكاریش بوو. پێت وایە نهێنیی سەركەوتنی لە چیدا بوو؟ ئەو خۆی بەم جۆرە ڕوونی دەكاتەوە: «هەمیشە دەكرێت ١٠-١٢ خولەك كاتی زیادە بە دەست بهێنیت، من لە نووسینگەكەمدا چاپنووسێكم هەبوو. تەنانەت لە بەینی چوونەدەرەوەی نەخۆشێك و هاتنەژوورەوەی نەخۆشێكی تردا دەمنووسی. جاری وایە لە ناوەڕاستی ڕستەكەدا دەستم هەڵدەگرت و دەبوومەوە بە پزیشك.»
چوار:
هەمیشە بەرنامەیەكی كاریی دیاریكراوتان لەبەر دەستدا بێت. بۆ نووسەرێك كاتی كەم بێت هیچ شتێك خەراپتر لەوە نییە، کە دەرفەتێكی چنگ دەكەوێت، هیچ بەرنامەیەكی بۆ نووسین نەبێت. مێژوونووسی ناودار، ئارنۆڵد جەی. تۆین-بی، كاتێكی كەمی بۆ نووسین هەبوو، لە گوتارێكیدا لە گۆڤاری «ساتردەی ڕیڤیوو»ـدا، پێشنیارێك بۆ نووسەران دەكات: «ئەو دەرفەتانە بە فیڕۆ مەدەن كە بە ڕێكەوت بە دەستیان دەهێنن.» ئارنۆڵد هەمیشە یادنووسی هەڵدەگرت، بە چەشنێك هێندێك لەم یادنووسانە تا بیست ساڵی داهاتوو نەبوون بە كتێب.
پێنج:
هاوكات كار لە دوو دانە لە گەڵاڵەكانتاندا بكەن. هەڵبەت وا باشترە هەردوو بابەتەكە لە یەك قۆناغی نووسیندا نەبن، وەك: بەرنامەڕێژی، پشكنین بۆ نووسین و ئیدێت.
ئاگاتا كریستی، ڕۆماننووسی پڕكاری پۆلیسی، دەنووسێت: «یەكێك لە كێشەكانی ئێمەی نووسەران ئەوەیە هەنێجار تاقەتی نووسینی كتێبەكەی بەردەستمان نامێنێت، لەم كاتانەدا مرۆڤ ناچار دەبێت واز لە نووسین بهێنێت و خەریكی كارێكی تر بێت… بۆیە من بیرم كردەوە وا باشترە هاوكات خەریكی نووسینی دوو كتێب بم، بۆ ئەوەی ئەگەر لەمەیان بێزار بووم بچمە لای ئەوەی تریان، ئەوكات سەرەحاڵ دەبمەوە و دیسان دەبینم خەریكی نووسینم.»
شەش:
با هەمیشە نووسینێكتان پێ بێت. هەڵبەت لەوانەیە ئێوە حەز نەكەن هەر بۆ نموونە لە ژووری جلشۆرییەكەدا شت بنووسن، بەڵام دەتوانن لەوێ سەبارەت بە بابەتێك بخوێننەوە، یان دەستنووسێك ئیدێت بكەن.
دۆن كارلینسكی، نووسەری زیاد لە بیست كتێب و سەدان گوتار لە گۆڤارەكاندا، دەنووسێت: «من زۆر لە شتەكان لە ئوتۆمبێلدا دەخوێنمەوە. كاتێكیش دەڕۆم بۆ بانك تا پارە ڕاكێشم، گۆڤارێك لەگەڵ خۆمدا دەبەم. كاتێكش دەچم ئیدێتۆرێك ببینم، هێندێك لە كارەكانم لەگەڵ خۆمدا دەبەم، چونكە لە پشت دەرگەی ئیدێتۆرەكانەوە دەبێت زۆر چاوەڕوان بیت.»
حەوت:
بە هەر شێوازێك كە بووە پێش بە دەنگەدەنگ بگرن، یان هەر هۆكارێك كە ببێتە هۆی ئەوەی تەركیزتان نەمێنێت. هێندێك لە نووسەران وا خۆیان دەنوێنن گوایە ئەگەر قومبەلەش لە بن گوێیان بتەقێتەوە دەتوانن نووسینێكی باش و پاكیزە بخەنە ڕوو، بەڵام نووسەرانێكیش هەن، ئەگەر تەنانەت بەلوعەی ماڵەوە دڵۆپە بكات تەركیزیان نامێنێت و ناتوانن بنووسن.
كاتی خۆی هەمنگوەی بە ڕۆژنامەنووسێکی «نیو یۆرك تایمز»ـی گوت: «باشترین بەرهەمەكانم لە بەلەمدا نووسیون. چونكە لەوێ هیچ شتێك وەڕزم ناكات و ئەگەر نەتوانم بنووسم، بەهانەیەكم نییە.»
هەمنگوەی پێی وا بوو تەلەفۆن ئیزعاجكەرە سەرەکییەكەی نووسینە.
هەشت:
دیاری بكەن كە دەبێت چەند بنووسن. ئەگەر نەتتوانی وەكوو ژێرژ سیمنوون، لە خولەكێكدا ٩٢ وشە بنووسی؛ تەریق مەبەوە.
جان شتاین بەك، كە هەڵبەت وەك سیمنوون بەرزەفڕ نەبوو، لە ڕۆژانەنووسییەكانی خۆیدا بە شانازییەوە باسی ڕۆژێكی پڕكاری خۆی دەكات: «دوێنێ زیاتر لە سێ هەزار وشەم نووسی.»
هەڵبەت لەوانەیشە نووسەرانی تر ڕۆژی بە پێنجسەد وشە یان تەنانەت بە لاپەڕەیەك قەناعەت بكەن، بەڵام بە هەر جۆرێك بێت، وا باشە پێشتر دیاری بكەیت ڕۆژانە دەبێت چەند بنووسن و پاشان وەفادار بیت بە بەڵێنەكەت.